REPUBLIKA HRVATSKA

OSNOVNA ŠKOLA HVAR

HVAR

P R A V I L N I K O PEDAGOŠKIM MJERAMA

Hvar, 23. siječnja 2025.g.

# Sadržaj:

Sadržaj

[Sadržaj: 2](#_Toc188636857)

[1. OPĆE ODREDBE 3](#_Toc188636858)

[2. VRSTE PEDAGOŠKIH MJERA 3](#_Toc188636859)

[3. PEDAGOŠKE MJERE POTICANJA 3](#_Toc188636860)

[3.1. ODOBRAVANJE, PRIZNANJE I ISTICANJE 4](#_Toc188636861)

[3.2. POHVALA 4](#_Toc188636862)

[3.3. NAGRADA 6](#_Toc188636863)

[3.4. NATJECANJA 7](#_Toc188636864)

[3.5. UČENIK GENERACIJE 7](#_Toc188636865)

[4. PEDAGOŠKE MJERE USMJERAVANJA 8](#_Toc188636866)

[5. PEDAGOŠKE MJERE SPRJEČAVANJA 8](#_Toc188636867)

[6. PEDAGOŠKE DISCIPLINSKE MJERE 9](#_Toc188636868)

[6.1. OPOMENA 12](#_Toc188636869)

[6.2. UKOR 12](#_Toc188636870)

[6.3. STROGI UKOR 13](#_Toc188636871)

[6.5. PRESELJENJE U DRUGU ŠKOLU 14](#_Toc188636872)

[7. ZAVRŠNE ODREDBE 16](#_Toc188636873)

Na temelju članka 84. Zakona o odgoju i obrazovanju (NN [87/08](https://www.zakon.hr/cms.htm?id=66), [86/09](https://www.zakon.hr/cms.htm?id=67), [92/10](https://www.zakon.hr/cms.htm?id=68), [105/10](https://www.zakon.hr/cms.htm?id=69), [90/11](https://www.zakon.hr/cms.htm?id=70), [5/12](https://www.zakon.hr/cms.htm?id=71), [16/12](https://www.zakon.hr/cms.htm?id=72), [86/12](https://www.zakon.hr/cms.htm?id=73), [126/12](https://www.zakon.hr/cms.htm?id=182), [94/13](https://www.zakon.hr/cms.htm?id=480), [152/14](https://www.zakon.hr/cms.htm?id=1671), [07/17](https://www.zakon.hr/cms.htm?id=17751), [68/18](https://www.zakon.hr/cms.htm?id=31279), [98/19](https://www.zakon.hr/cms.htm?id=40815), [64/20](https://www.zakon.hr/cms.htm?id=44620), [151/22](https://www.zakon.hr/cms.htm?id=55120), [155/23](https://www.zakon.hr/cms.htm?id=59863), [156/23](https://www.zakon.hr/cms.htm?id=59089)) te Pravilnika o kriterijima za izricanje pedagoških mjera (NN br. 94/15, 3/17), Školski odbor je na 24. sjednici dana 23. siječnja 2025. godine donio:

**PRAVILNIK O PEDAGOŠKIM MJERAMA OSNOVNE ŠKOLE HVAR**

# OPĆE ODREDBE

Članak 1.

Ovim Pravilnikom Osnovna škola Hvar određuje pedagoške mjere koje učitelji primjenjuju u odgojno-obrazovnom radu s učenicima u školi i izvan nje.

Način, postupak i tijela za donošenje pedagoških mjera utvrđuju se ovim Pravilnikom. Članak 2.

Cilj pedagoških mjera je poticanje učenika na marljivije i savjesnije učenje, odgovarajuće ponašanje u školi i izvan nje te na cjelokupan rad na ostvarivanju zadataka odgoja i obrazovanja. Također cilj pedagoških mjera je učenicima ukazati na njihove greške i propuste te neprihvatljiva ponašanja kako ih ne bi ponavljali.

# VRSTE PEDAGOŠKIH MJERA

Članak 3.

Pedagoške mjere dijele se na:

1. pedagoške mjere poticanja kojima se njeguju i razvijaju pozitivne strane učenikove ličnosti i koje motiviraju učenika da ustraje u pozitivnom radu i vladanju,
2. pedagoške mjere usmjeravanja kojima se učenika usmjerava prema prihvatljivim oblicima ponašanja i najučinkovitijim oblicima rada,
3. pedagoške mjere sprječavanja učeničkih negativnih voljno-emocionalnih osobina kojima se sprječava ili otklanja razvoj negativnih osobina učenika,
4. pedagoške disciplinske mjere kojima se ispravljaju i kažnjavaju negativni postupci učenika.

# PEDAGOŠKE MJERE POTICANJA

Članak 4.

Pedagoške mjere poticanja primjenjuju se u svim etapama i oblicima odgojno-obrazovnog rada u školi. Cilj ovih mjera je odobravanje i poticanje učenika na prihvatljive oblike ponašanja u školi i izvan nje, isticanje pozitivnih vrijednosti svakog učenika te davanje pohvala i nagrada onim učenicima koji svojim radom i vladanjem daju primjer drugim učenicima. Također cilj ovih mjera je podrška i motivacija učenika da ustraju u svim pozitivnim oblicima aktivnosti i ponašanja.

Članak 5.

Pedagoške mjere poticanja su:

* odobravanje
* priznanje
* isticanje
* pohvala
* nagrada

Članak 6.

Pedagoške mjere poticanja mogu biti izražene u usmenom ili pisanom obliku te u obliku nagrada, a izriču se učenicima, učiteljima, razrednim odjelima i grupama učenika. Prijedlog za izricanje pedagoških mjera poticanja može dati ili izreći razredni učitelj, predmetni učitelj, razrednik, vanjski suradnik, stručni suradnik, ravnatelj, Razredno vijeće, Učiteljsko vijeće i Školski odbor.

# ODOBRAVANJE, PRIZNANJE I ISTICANJE

Članak 7.

Odobravanje, priznanje i isticanje primjenjuju se kod početnih i redovnih uspjeha u radu i vladanju učenika. Njima se učenici informiraju da je njihova aktivnost bila ispravna i da u njoj treba i dalje ustrajati. Ove mjere se izražavaju u usmenom obliku tijekom odgojno- obrazovnog procesa. S obzirom da na to da tako učenici dobivaju povratnu informaciju od učitelja, preporučuje se što češća primjena ovih pedagoških mjera.

Članak 8.

Pedagoške mjere odobravanja, priznanja i isticanja izriču se u usmenom obliku, a izriče ih razredni učitelj, predmetni učitelj, razrednik, vanjski suradnik, stručni suradnik i ravnatelj.

# POHVALA

Članak 9.

Pohvala se primjenjuje kao pedagoška mjera višeg stupnja u odnosu na pedagoške mjere iz

3.1. ovog Pravilnika. Cilj pohvale je sveobuhvatna ocjena rada ili vladanja učenika tijekom obrazovnog razdoblja te vrednovanje njegovih postignuća tijekom odvijanja svih oblika odgojno-obrazovnog procesa i aktivnosti u školi i izvan nje.

Pedagoška mjera pohvale može biti izražena u usmenom i pisanom obliku. Članak 10.

Prijedlog za izricanje usmene i pismene pohvale mogu dati:

* razredni učitelj, razrednik i drugi učitelji,
* ravnatelj škole, stručni suradnik i Školski odbor,
* razredno vijeće i Učiteljsko vijeće,
* učenička društva i klubovi,
* voditelji pojedinih programa.

Članak 11.

Tijekom i na kraju školske godine učenik, grupa učenika ili razredni odjel mogu biti usmeno i pismeno pohvaljeni za:

* uspješno učenje i uzorno vladanje,
* svladavanje programa pojedinih odgojno-obrazovnih područja i predmeta,
* izuzetno zalaganje u učenju, u skladu sa svojim sposobnostima i mogućnostima,
* sudjelovanje u izvannastavnim i izvanškolskim aktivnostima,
* realizaciju programa školske zadruge „Faria“ i Školskog sportskog društva „Sokol“
* postizanje značajnih uspjeha u školskim i izvanškolskim natjecanjima i smotrama
* savjesno i uspješno izvršavanje svih učeničkih obveza,
* aktivnu i uspješnu suradnju s učiteljima i učenicima,
* sudjelovanje u kulturno-umjetničkom radu škole,
* primjernu solidarnosti i toleranciju u odnosu prema ostalim učenicima,
* ispravan i savjestan stav prema društvenoj i privatnoj imovini,
* pokazanu prisebnost i požrtvovanje u izvanrednim prilikama.
* ostale rezultate u radu, učenju i ponašanju u školi i izvan nje.

Članak 12.

Učeniku se može izreći usmena i pisana pohvala zbog izuzetnog zalaganja u učenju, imajući u vidu njegove individualne mogućnosti i sposobnosti, a naročito ako je u odnosu na svoj raniji uspjeh vidno napredovao, pojačao zalaganje i ispravio način ponašanja.

Članak 13.

Prijedlog za izricanje pismene pohvale daje se pismeno Razrednom odnosno Učiteljskom vijeću. U prijedlogu moraju biti istaknuti i pobliže obrazloženi razlozi zbog kojih se učenik predlaže za pismenu pohvalu. Razrednik popis pohvaljenih učenika svog razreda predaje pedagogu škole.

Članak 14.

Svaki učitelj može izreći usmenu pohvalu učeniku prema svom nahođenju. Razrednik može izreći usmenu i pisanu pohvalu razrednika uz odobrenje Razrednog vijeća. Razredno vijeće izriče usmenu i pisanu pohvalu Razrednog vijeća, a Učiteljsko vijeće pisanu pohvalu

Učiteljskog vijeća.

Učiteljsko vijeće odlučuje koje pohvale treba evidentirati u ljetopisu škole. Članak 15.

Za pisane pohvale učenicima se izdaje tiskana pohvalnica koju potpisuju razrednik i ravnatelj škole. Pisana pohvala upisuje se u pedagošku dokumentaciju škole. Pedagoška mjera pohvale utječe na opisnu ocjenu iz vladanja koja se upisuje u svjedodžbu.

Članak 16.

Odluke o pohvalama pojedinih učenika treba objaviti u prigodnim svečanostima na kraju obrazovnih razdoblja. Usmena pohvala razrednika može se objaviti na satu razrednog odjela,

razrednoj priredbi i roditeljskom sastanku. Odluku o pismenim pohvalama učenika treba objaviti što svečanije na prigodnim proslavama povodom kraja obrazovnih razdoblja ili školske godine. Značajnije pohvale kao što je npr. pisana pohvala Učiteljskog vijeća treba se objaviti i na svečanim priredbama povodom Dana škole. Kada se kompletira popis svih pohvaljenih učenika škole taj se popis može objaviti na vidljivom mjestu u holu škole.

# NAGRADA

Članak 17.

Nagrada kao pedagoška mjera primjenjuje se za poticanje i motivaciju pojedinih učenika, učitelja ili grupa učenika škole kako bi ih se potaknulo na postizanje još boljih rezultata. Nagrada je svojevrsno priznanje za uložen trud i znanje koji su bili potrebni za postizanje značajnih individualnih i skupnih rezultata u određenim aktivnostima. Kao poticajna mjera nagrada može biti izrečena i učitelju voditelju odnosno mentoru pojedinog učenika ili grupe učenika.

Članak 18.

Nagrada se dodjeljuje pojedinim učenicima, grupama učenika i njihovim voditeljima odnosno mentorima za rezultate koje su postigli kao predstavnici Osnovne škole Hvar. Pri tome se podrazumijevaju kulturne, sportske i odgojno-obrazovne priredbe i natjecanja koja se organiziraju na nivou grada, županije i države. Kao kriterij za dodjelu nagrada vrednuju se prva tri mjesta u konačnom poretku svih sudionika.

Članak 19.

Osim izuzetno vrijednih rezultata postignutih u nastavnim predmetima-područjima i izvannastavnim aktivnostima, mogu se nagraditi:

* pojedinci i grupe u natjecanju koje je škola predvidjela svojim Godišnjim planom i programom
* učenici ili grupe učenika koji su pokazali značajan uspjeh u realizaciji izvannastavnih aktivnosti koje djeluju u školi.

Članak 20.

Učenici, učitelji i grupe učenika mogu biti nagrađeni prema odluci Učiteljskog vijeća na Pisani prijedlog razrednog učitelja, predmetnog učitelja, razrednika, voditelja grupe, Razrednog vijeća, stručnih suradnika, ravnatelja i Školskog odbora.

Članak 21.

Učenici kao pojedinci ili kao grupe učenika te njihovi učitelji mentori odnosno voditelji kao nagradu mogu dobiti:

* knjige i slikovnice
* medalju
* audio-vizualnu opremu
* računalnu opremu
* školski pribor
* sportske rekvizite i opremu
* ulaznice za kulturne priredbe.

Članak 22.

Izbor nagrada za učenike od I.– IV. Razreda obavlja Razredno vijeće razredne nastave, a za učenike od V.–VIII. razreda Razredno vijeće predmetne nastave.

Članak 23.

Izbor nagrada za učitelje mentore odnosno voditelje na prijedlog ravnatelja obavlja Učiteljsko vijeće.

# NATJECANJA

Članak 24.

Kao pedagoška mjera poticanja u školi se redovito provode školska i izvanškolska natjecanja. Ona se provode radi razvijanja radnih navika, kritičnosti, natjecateljskog duha, upornosti u savladavanju teškoća, jačanju trajnije motiviranosti u radu i ostvarivanju jedinstva osobnih i zajedničkih ciljeva interesa.

Članak 25.

U sklopu škole organiziraju se tijekom cijele školske godine različita natjecanja. Natjecanja se mogu organizirati u različitim sportovima, nastavnim predmetima i drugim aktivnostima. Natjecanjima mogu biti obuhvaćeni učenici jednog razreda, više razreda ili čitave škole. Ovisno o vrsti natjecanja, učenici mogu biti podijeljeni prema spolu i uzrastu. Također se u školi mogu organizirati i školska natjecanja, turniri i kulturne priredbe.

# UČENIK GENERACIJE

Članak 26.

Na kraju svake školske godine Razredno vijeće bira učenika generacije. Svaki razrednik svoga razreda predlaže učenika generacije Razrednom vijeću. Razredno vijeće glasovanjem potvrđuje odabir učenika. Ukoliko se Razredno vijeće ne složi s prijedlogom razrednika, razrednik predlaže drugog učenika.

Da bi izbor bio pravedan učenik generacije mora dobiti natpolovičnu većinu glasova nazočnih članova Razrednog vijeća.

Učenik generacije dobiva medalju s natpisom „UČENIK/CA GENERACIJE \_\_\_\_\_ŠK.G“

Ova pedagoška mjera unosi se u svjedodžbu.

Članak 27.

Svečano proglašenje i dodjela nagrada učeniku/učenicima generacije osmih razreda obavlja se na priredbi povodom dodjele svjedodžbi učenicima osmih razreda.

Članak 28.

Uvjeti koje učenik treba zadovoljiti kako bi mogao biti izabran za učenika generacije su:

* aktivno sudjeluje u odgojno-obrazovnom procesu većine školskih predmeta
* ističe se svojim savjesnim pristupom i izvršavanju školskih obaveza
* marljiv, odgovoran, human i empatičan
* uzorno vladanje u školi i izvan nje
* izražen suradnički odnos prema predmetnim učiteljima i učenicima u razredu

# PEDAGOŠKE MJERE USMJERAVANJA

Članak 29.

Objašnjenje, savjet i uvjeravanje su pedagoške mjere usmjeravanja. Primjenjuju se u radu s pojedincima i odgojno-obrazovnim grupama s ciljem usmjeravanja i savjetovanje učenika da prihvati pozitivna školska i društvena pravila.

Učitelj treba biti spreman u svakom trenutku objasniti učeniku određeno pravilo te ga argumentirano savjetovati da je u njegovom interesu da ga kao takvog i prihvati.

Članak 30.

Najučinkovitije sredstvo mjera usmjeravanja je pozitivan primjer koji učeniku ili grupi učenika zorno predočuje smisao ovih pedagoških mjera. Tijekom objašnjavanja i savjetovanja učenika ili grupe učenika treba ih uvjeriti da slijede predočeni pozitivan primjer.

# PEDAGOŠKE MJERE SPRJEČAVANJA

Članak 31.

Pedagoške mjere sprječavanja primjenjuju se kada se želi upozoriti pojedinog učenika ili grupu učenika na njihovo neprihvatljivo ponašanje te im ukazati kako i zašto trebaju mijenjati svoje ponašanje. Takve učenike ili grupe učitelj treba držati pod određenim nadzorom kako bi na vrijeme mogao intervenirati.

Članak 32.

Upozorenje i kritika su mjere sprječavanja kojima se javno ili pojedinačno upozorava na negativno ponašanje pojedinca s ciljem da mu se ukaže na mogućnosti ispravljanja istoga.

Članak 33.

Zahtjev je mjera direktivnog karaktera. Izražava se u obliku zadataka, zapovijedi i zabrana, a treba ih primjenjivati uz dužno poštovanje osobnosti učenika.

Članak 34.

Nadzor je preventivna odgojna mjera sa svrhom da učenika očuva od loših utjecaja i da onemogući negativno ponašanje, a provodi se u obliku nenametljive i dosljedne kontrole rada i ponašanja učenika. Nadzor provodi učitelj, stručni suradnik ili ravnatelj.

Članak 35.

Prema učenicima kojima su sudska tijela ili tijela starateljstva izrekli mjere pojačanog nadzora, škola je dužna postupiti u skladu sa zakonskim presudama i odlukama i u suradnji s tim tijelima osigurati provođenje donesenih mjera.

# PEDAGOŠKE DISCIPLINSKE MJERE

Članak 36.

Svrha izricanja pedagoške mjere je da se njezinim izricanjem utječe na promjenu ponašanja učenika kojem je mjera izrečena te da bude poticaj na odgovorno i primjerno ponašanje drugim učenicima. Pedagoške mjere trebaju potaknuti učenike na preuzimanje odgovornosti i usvajanje pozitivnog odnosa prema školskim obvezama i okruženju.

Članak 37.

Izricanje pedagoških mjera temelji se na principima postupnosti, proporcionalnosti, pravednosti i pravodobnosti.

Članak 38.

Pedagoške mjere izriču se zbog povrede dužnosti, neispunjavanja obveza, nasilničkog ponašanja i drugih neprimjerenih ponašanja (u daljnjem tekstu: neprihvatljiva ponašanja).

Članak 39.

Pedagoške mjere izriču se prema težini neprihvatljivog ponašanja. Pedagoške mjere za koje se utvrđuju kriteriji u osnovnoj školi su:

* opomena,
* ukor,
* strogi ukor i
* preseljenje u drugu školu.

Članak 40.

U postupku izricanja pedagoških mjera učitelji/nastavnici, stručni suradnici i ravnatelj (u daljnjem tekstu: odgojno-obrazovni radnici) dužni su voditi računa o dobi učenika, njegovoj psihofizičkoj razvijenosti i osobinama, ranijem ponašanju, okolnostima koje utječu na

učenikov razvoj, okolnostima u kojima se neprihvatljivo ponašanje dogodilo te drugim okolnostima.

Članak 41.

Prije izricanja mjere učeniku se mora omogućiti savjetovanje s odgojno-obrazovnim radnikom te izjašnjavanje o činjenicama i okolnostima koje su važne za donošenje odluke o opravdanosti izricanja pedagoške mjere. Roditelj mora biti informiran o neprihvatljivom ponašanju, načinu prikupljanja informacija, prikupljenim informacijama koje su važne za donošenje odluke o izricanju pedagoške mjere.

Članak 42.

Mjera se može izreći i bez izjašnjavanja učenika ako se učenik bez opravdanoga razloga ne odazove pozivu razrednika ili druge ovlaštene osobe.

Članak 43.

Mjera se može izreći i bez informiranja roditelja ako se roditelj ne odazove ni pisanom pozivu na razgovor.

Članak 44.

Pedagoška mjera opomene i ukora mora se izreći najkasnije u roku od 15 dana od dana saznanja za neprihvatljivo ponašanje učenika zbog kojeg se izriče.

Članak 45.

Pedagoška mjera strogog ukora učeniku osnovne škole mora se izreći najkasnije u roku od 30 dana od dana saznanja za neprihvatljivo ponašanje učenika zbog kojeg se izriče.

Članak 46.

Pedagoška mjera preseljenja u drugu školu učeniku osnovne škole mora se izreći najkasnije u roku od 60 dana od dana saznanja za neprihvatljivo ponašanje učenika zbog kojeg se izriče.

Članak 47.

Svako izricanje pedagoške mjere temelji se na bilješkama iz pedagoške dokumentacije i/ili službenim bilješkama stručnih suradnika i/ili ravnatelja, a ako je potrebno i na mišljenjima drugih nadležnih institucija.

Članak 48.

Prije izricanja pedagoške mjere odgojno-obrazovni radnici škole dužni su međusobno se konzultirati, kontaktirati roditelja učenika, a ako je potrebno mogu se konzultirati i sa školskim liječnikom, drugim stručnjakom ili nadležnim centrom za socijalnu skrb radi upoznavanja osobina i mogućnosti učenika te uklanjanja uzroka koji sprečavaju ili otežavaju njihov pravilan razvoj kako bi se ublažili rizični i pojačali zaštitni čimbenici u razvoju učenika.

Članak 49.

U obrazloženju pedagoške mjere navest će se mjesto, vrijeme i način na koji je došlo do neprihvatljivog ponašanja te posljedice koje su nastupile ili su mogle nastupiti. Obrazloženje mora sadržavati i podatke o prethodno poduzetim preventivnim mjerama te prijedloge za pružanje pomoći i potpore učeniku s ciljem otklanjanja uzroka neprihvatljivog ponašanja.

Članak 50.

Ukor, strogi ukor i preseljenje u drugu školu ne mogu se izricati kolektivno već samo individualno. Pedagoška disciplinska mjera opomene može se izreći i grupi učenika odnosno cijelom razredu.

Članak 51.

Prijedlog za izricanje pedagoške mjere opomene mogu u usmenom ili pismenom obliku dati

razredni učitelj, razrednik, predmetni učitelj, voditelj grupe, stručni suradnici i ravnatelj škole. Prijedlog za izricanje pedagoških mjera ukora, strogog ukora ili preseljenja u drugu školu mogu u pismenom obliku dati razredni učitelj, razrednik, predmetni učitelj, voditelj grupe, stručni suradnik, ravnatelj i Školski odbor.

Članak 52.

Pedagoške mjere opomene, ukora i strogog ukora izriču se kao mjere upozorenja i na njihovo

izricanje roditelj može uputiti prigovor ravnatelju škole u roku od 8 dana od dana primitka pedagoške mjere upozorenja.

Na izricanje pedagoške mjere preseljenja u drugu školu roditelji mogu uputiti žalbu

Ministarstvu znanosti, obrazovanja i sporta u roku od 15 dana od primitka rješenja o izrečenoj pedagoškoj mjeri preseljenja u drugu školu, sukladno odredbama Zakona o odgoju i

obrazovanju u osnovnoj i srednjoj školi te odredbama Zakona o općem upravnom postupku. Članak 53.

Tijelo škole koje donosi odluku o izricanju pedagoških disciplinskih mjera utvrđenih ovim Pravilnikom, odnosno predlagač istih, dužan je nakon izrečene mjere pratiti uspjeh i ponašanje svakog učenika koji je bio obuhvaćen izrečenom mjerom i poduzimati odgovarajuće mjere u cilju korekcije njegovog ponašanja.

Članak 54.

Pedagoške disciplinske mjere unose se u pedagošku dokumentaciju o učenicima. Izrečene pedagoške disciplinske mjere utječu na opisnu ocjenu iz vladanja učenika koja se upisuje u svjedodžbu.

# OPOMENA

Članak 55.

Opomena se izriče zbog lakših oblika neprihvatljivih ponašanja.

**Lakšim neprihvatljivim ponašanjima** smatra se:

* + 1. ometanje odgojno-obrazovnoga rada (npr. izazivanje nereda, stvaranje buke, pričanje nakon usmene opomene učitelja/nastavnika ili dovikivanje tijekom odgojno- obrazovnoga rada);
		2. onečišćenje školskoga prostora i okoliša (npr. bacanje smeća izvan koševa za otpatke);
		3. oštećivanje imovine u prostorima škole ili na drugome mjestu gdje se održava odgojno-obrazovni rad nanošenjem manje štete (npr. šaranje, urezivanje u namještaj);
		4. nedopušteno korištenje informacijsko-komunikacijskih uređaja tijekom odgojno- obrazovnoga rada i za vrijeme boravka u odgojno-obrazovnoj ustanovi;
		5. pomaganje ili poticanje ulaska neovlaštenih osoba u školski prostor;
		6. poticanje drugih učenika na neprihvatljiva ponašanja;
		7. uznemiravanje učenika ili radnika škole odnosno druge aktivnosti koje izazivaju nelagodu u drugih osoba, nakon što je učenik na to upozoren;
		8. korištenje nedopuštenih izvora podataka u svrhu prepisivanja.

Članak 56.

Pedagoška mjera opomene izriče se nakon drugog evidentiranog lakšeg neprihvatljivog ponašanja ili u slučaju da je učenik neopravdano izostao više od 0,5% nastavnih sati od ukupnoga broja sati u koje je trebao biti uključen tijekom nastavne godine:

-za učenike od prvog do četvrtog razreda ako učenik ima od 4 do 6 sati neopravdanih izostanaka;

* za učenike petog i šestog razreda ako učenik ima od 5 do 9 sati neopravdanih izostanaka;
* za učenike sedmog i osmog razreda ako učenik ima od 6 do 10 sati neopravdanih izostanaka.

Članak 57.

Opomena se izriče u pisanom obliku, a izriče ju razrednik.

# UKOR

Članak 58.

Ukor se učeniku izriče zbog težih oblika neprihvatljivih ponašanja.

**Težim neprihvatljivim ponašanjima** iz smatra se:

* + 1. ometanje odgojno-obrazovnoga rada na način da je onemogućeno njegovo daljnje izvođenje;
		2. povreda dostojanstva druge osobe omalovažavanjem, vrijeđanjem ili širenjem neistina i glasina o drugome učeniku ili radniku škole;
		3. unošenje ili konzumiranje psihoaktivnih sredstava u prostor škole ili na drugo mjesto gdje se održava odgojno-obrazovni rad;
		4. dovođenje ili pomaganje prilikom dolaska neovlaštenim osobama koje su nanijele štetu osobama ili imovini u prostoru škole ili na drugome mjestu gdje se održava odgojno-obrazovni rad;
		5. namjerno uništavanje imovine nanošenjem veće štete u prostoru škole ili na drugome mjestu gdje se održava odgojno-obrazovni rad;
		6. prikrivanje nasilnih oblika ponašanja;
		7. udaranje, sudjelovanje u tučnjavi i druga ponašanja koja mogu ugroziti sigurnost samog učenika ili druge osobe, ali bez težih posljedica;
		8. korištenje ili zlouporaba podataka drugog učenika iz pedagoške dokumentacije;
		9. klađenje ili kockanje u prostorima škole ili na drugome mjestu gdje se održava odgojno-obrazovni rad;
		10. prisvajanje tuđe stvari.

Članak 59.

Pedagoška mjera ukora izriče se i u slučaju da je učenik neopravdano izostao više od 1% nastavnih sati od ukupnoga broja sati u koje je trebao biti uključen tijekom nastavne godine:

-za učenike od prvog do trećeg razreda ukoliko učenik ima od 7 do 12 sati neopravdanog izostanka;

-za učenike četvrtog razreda ako učenik ima od 8 do 12 sati neopravdanih izostanaka;

* za učenike petog razreda ako učenik ima od 10 do 18 sati neopravdanih izostanaka;
* za učenike šestog razreda ako učenik ima od 11 do 19 sati neopravdanih izostanaka;
* za učenike sedmog i osmog razreda ako učenik ima od 11 do 21 sat neopravdanih izostanaka.

Članak 60.

Ukor se izriče u pisanom obliku, a izriče ga Razredno vijeće. Ukor se izriče isključivo kao individualna pedagoška mjera.

# STROGI UKOR

Članak 61.

Strogi ukor izriče se učeniku zbog teških oblika neprihvatljivih ponašanja.

**Teškim neprihvatljivim ponašanjima** iz smatra se:

* + 1. izazivanje i poticanje nasilnog ponašanja (npr. prenošenje netočnih informacija koje su povod za nasilno ponašanje, skandiranje prije ili tijekom nasilnog ponašanja, snimanje događaja koji uključuje nasilno ponašanje i slična ponašanja);
		2. nasilno ponašanje koje nije rezultiralo težim posljedicama;
		3. krivotvorenje ispričnica ili ispitnih materijala;
		4. neovlašteno korištenje tuđih podataka za pristup elektroničkim bazama podataka škole bez njihove izmjene;
		5. krađa tuđe stvari;
		6. poticanje grupnoga govora mržnje;
		7. uništavanje službene dokumentacije škole;
		8. prisila drugog učenika na neprihvatljivo ponašanje ili iznuda drugog učenika (npr. iznuđivanje novca);
		9. unošenje oružja i opasnih predmeta u prostor škole ili drugdje gdje se održava odgojno-obrazovni rad.

Članak 62.

Pedagoška mjera strogog ukora izriče se i u slučaju da je učenik neopravdano izostao više od 1,5% nastavnih sati od ukupnoga broja sati u koje je trebao biti uključen tijekom nastavne godine:

-za učenike od prvog do trećeg razreda ukoliko učenik ima do 13 sati neopravdanih izostanaka;

-za učenike četvrtog razreda ako učenik ima od 13 do 15 sati neopravdanih izostanaka;

* za učenike petog razreda ako učenik ima do 19 sati neopravdanih izostanaka;
* za učenike šestog razreda ako učenik ima do 21 sat neopravdanih izostanaka;
* za učenike sedmog i osmog razreda ako učenik ima do 22 sata neopravdanih izostanaka. Članak 63.

Strogi ukor se izriče u pisanom obliku, a izriče ga Učiteljsko vijeće. Strogi ukor se izriče isključivo kao individualna pedagoška mjera.

# PRESELJENJE U DRUGU ŠKOLU

Članak 64.

Posljednja pedagoška disciplinska mjera je preseljenje učenika u drugu školu.

Preseljenje u drugu školu primjenjuje se u slučaju kada se neprihvatljivo ponašanje nije moglo

spriječiti ili korigirati opomenom, ukorom ili strogim ukorom. Izriče se nakon neprekidnog ponavljanja prekršaja zbog kojih su već donesene prije navedene pedagoške disciplinske mjere te zbog osobito teških oblika neprihvatljivih ponašanja.

**Osobito teškim neprihvatljivim ponašanjima** iz smatra se:

* + 1. krivotvorenje pisane ili elektroničke službene dokumentacije škole;
		2. objavljivanje materijala elektroničkim ili drugim putem, a koji za posljedicu imaju povredu ugleda, časti i dostojanstva druge osobe;
		3. teška krađa odnosno krađa počinjena na opasan ili drzak način, obijanjem, provaljivanjem ili svladavanjem prepreka da se dođe do stvari;
		4. ugrožavanje sigurnosti učenika ili radnika škole korištenjem oružja ili opasnih predmeta u prostoru škole ili na drugome mjestu gdje se održava odgojno-obrazovni rad;
		5. nasilno ponašanje koje je rezultiralo teškim emocionalnim ili fizičkim posljedicama za drugu osobu.

Članak 65.

Pedagoška mjera preseljenja u drugu školu izriče se i u slučaju da je učenik neopravdano izostao više od 2% nastavnih sati od ukupnoga broja sati u koje je trebao biti uključen tijekom nastavne godine:

-za učenike od prvog do trećeg razreda ako učenik ima više od 14 sati neopravdanih izostanaka;

-za učenike četvrtog razreda ako učenik ima više od 16 sati neopravdanih izostanaka;

* za učenike petog razreda ako učenik ima više od 20 sati neopravdanih izostanaka;
* za učenike šestog, sedmog i osmog razreda ako učenik ima više od 22 sata neopravdanih izostanaka.

Članak 66.

Ravnatelj rješenjem odlučuje o pedagoškoj mjeri preseljenja u drugu školu na temelju obavijesti Učiteljskog vijeća.

Članak 67.

O izrečenoj pedagoškoj mjeri preseljenja u drugu školu, škola obavještava Upravni odjel za prosvjetu koji je dužan u roku od 7 dana, odrediti osnovnu školu u kojoj učenik nastavlja školovanje. Učenik osnovne škole u pravilu seli u školu čije upisno područje graniči s upisnim područjem škole iz koje se učenik seli, pri čemu učenik zadržava pravo na besplatan prijevoz.

Članak 68.

Ravnatelj može rješenjem privremeno udaljiti učenika iz odgojno-obrazovnog procesa do donošenja odluke o izricanju pedagoške mjere, ali ne duže od osam dana, o čemu je dužan pisanim putem izvijestiti roditelja i nadležni centar za socijalnu skrb. Protiv rješenja o

privremenom udaljenju ne može se izjaviti žalba, već se može pokrenuti upravni spor tužbom kod nadležnog upravnog suda u roku od 30 dana od dana dostave rješenja.

# ZAVRŠNE ODREDBE

Članak 69.

Pedagoške mjere opomene, ukora i strogog ukora izriču se za tekuću školsku godinu. Mjera preseljenja u drugu školu vrijedi do kraja osnovnog odgoja i obrazovanja.

Članak 70.

Učeniku kojemu je već izrečena pedagoška mjera opomena ili ukor ponavlja se prethodno izrečena pedagoška mjera u slučaju neprihvatljivog ponašanja manje ili iste težine za koje mu još nije izrečena pedagoška mjera. Ista pedagoška mjera može se izreći najviše dva puta tijekom školske godine. U slučaju da se učenik ponovno neprihvatljivo ponaša, izriče se pedagoška mjera sljedeće težine.

Članak 71.

Učeniku kojemu je već izrečena pedagoška mjera strogog ukora izriče se pedagoška mjera preseljenja u drugu školu u slučaju bilo kojega neprihvatljivog ponašanja iz članka 64. ovoga pravilnika, odnosno dva neprihvatljiva ponašanja iz članka 58. i 61. ovoga pravilnika.

Članak 72.

U slučaju promjene ponašanja učenika izrečena pedagoška mjera opomene, ukora ili strogo ukora se može ukinuti.

Članak 73.

Učeniku osnovne škole kojemu je izrečena pedagoška mjera preseljenja u drugu školu, a koji se i dalje neprimjereno ponaša, može se, sukladno odredbama Pravilnika o kriterijima za izricanje pedagoških mjera (NN 94/2015) izreći pedagoška mjera izuzev mjere preseljenja u drugu školu.

Članak 74.

Tijelo koje je donijelo pedagošku mjeru opomene i ukora mora na kraju školske godine ocijeniti je li izrečena mjera imala pozitivan učinak. Donesena pedagoška disciplinska mjera može se ukinuti i prije isteka školske godine ako se pokaže da je djelovala na učenika i postigla cilj radi kojeg je izrečena.

Članak 75.

Prijedlog ovog Pravilnika utvrdilo je Učiteljsko vijeće na sjednici održanoj 16. siječnja 2024. godine

Članak 76.

Ovaj Pravilnik stupa na snagu danom donošenja i bit će objavljen na Oglasnoj ploči škole.

Ravnateljica Predsjednica Školskog odbora

Nada Jeličić, univ.spec.paed Veronika Vidović

|  |  |
| --- | --- |
| **REPUBLIKA HRVATSKA** **OSNOVNA ŠKOLA HVAR** Kroz Burak 81, 21450 Hvar KLASA: 011-03/25-02/2 URBROJ: 2181-296-01-25-1 Hvar, 23. siječnja 2025.g. |  |

17